google/wiki40b huggingface dataset:
Anneli Drecker

Bel Canto

Julen 1985 var det en konsert på Ungdommens hus i Tromsø. 16 år gamle Drecker hadde sunget en selvkomponert sang som het «Oyster». Etter konserten fikk hun en instrumentalkassett som Nils Johansen og Geir Jenssen hadde spilt inn, og fikk i «lekse» å lage en sangmelodi til en tekst de hadde laget. Anneli Drecker, Nils Johansen og Geir Jennsen dannet gruppen Bel Canto. Gruppen spilte inn en demo som de tok med seg til europeiske plateselskaper som spesialiserte seg på alternativ musikk.
I Belgia var det to selskaper Bel Canto likte veldig godt. Det var plateselskapene Crammed Discs og Les Disques Du Crépuscule. Til slutt fikk gruppen «napp» hos Crammed Discs i Brussel. Men etter to år «sprakk» trioen. Geir Jennsen forlot Bel Canto, og Anneli og Nils fortsatte som duo. De fikk det store gjennombruddet med låten «Shimmering, Warm and Bright» i 1992. For «Tierre Obletz» fikk hun NOPA-prisen Årets verk i 1993 sammen med Nils Johansen og Helge Sunde.

Solokarriere

I 1983 hadde hun en av hovedrollene i den norske filmen Søsken på Guds jord. Anneli Drecker solodebuterte i 2000 med Tundra. Hun har vært innleid som sanger på to av a-has turneer, den seneste i 2002. Hun har bidratt med vokal på flere av Röyksopp sine låter og turneer. Hun har skrevet bestillingsverket «Memorium» til festspillene i Harstad i juni 2002.
Våren 2005 gav hun ut hun ut sitt andre soloalbum Frolic. Mange mente at dette albumet demonstrerte en mer tydelig artist, som nå tar sine røtter i 80-åras synthpop på alvor.  Drecker fikk i 2008 Gammleng-prisen i åpen klasse. 
Høsten 2012 var hun en av deltakerne i NRKs musikkonkurranse Stjernekamp. I 2012 fremførte hun Rocks and Straws, et bestillingsverk basert på tekstene til Arvid Hanssen, som skrev boken Søsken på Guds jord som filmen er basert på. Bestillingsverket ble fremført på gården Berg på Dyrøy hvor deler av filmen ble spilt inn, i forbindelse med 30-årsjubileumet for innspillingen. Musikken ble gitt ut som albumet Rocks & Straws i 2015. For albumet ble hun nominert til tre priser under Spellemannprisen 2015: popsolist, TONOs komponistpris og årets produsent.

Privatliv

Drecker er samboer med Jon Marius Aareskjold. Hun har tre barn.
Terrorangrepet i Bagdad 6. mars 2008

Angrepet

En veikantbombe eksploderte først i Karada-markedet i det hovedsakelige shia-dominerte området, før en selvmordsbomber sprengte seg selv like etterpå, da folk strømmet til for å hjelpe de drepte og sårede fra det første angrepet.

Skader

Minst 68 ble drept og over 130 såret. De fleste drepte, omkom i det andre angrepet, og mange av de døde var irakiske sikkerhets- og politifolk.Endel av av de drepte og sårede var også kvinner og barn. En av sikkerhetslederne til Iraks visepresident Adel Abdul-Mahdi var også en av de som ble drept i angrepet, da han tilfeldigsvis var i området.

Ansvar

En talsmann for de irakiske sikkerhetsoperasjonene i Bagdad, generalmajor Qassim Moussawi sa til statlig irakisk tv at «terrorister fra Al Qaida-nettverket angrep uskyldige mennesker igjen».
Elizabeth Cromwell

Elizabeth Cromwell, dåpsnavn Elizabeth Bourchier (1598–1665), var hustru av Oliver Cromwell, Lord Protector av England, Skottland og Irland. Hun ble tidvis referert til som Lady Protectress eller Protectress Joan. Allerede i sin samtid ble hun skarpt baktalt av sin manns politiske motstandere. Deres ekteskap synes å ha vært lykkelig og de fikk ni barn sammen.

Beskrivelse i film

I det historiske dramaet Cromwell fra 1970 ble Elizabeth spilt av Zena Walker. Rollen som Oliver Cromwell ble spilt av den irske skuespilleren Richard Harris.
Moskushjort

Utbredelse

Arten finnes i Nordøst-Asia og er mest vanlig på taigaen sør i Sibir. Imidlertid finnes den også i deler av Mongolia, Indre Mongolia, Mandsjuria og på Koreahalvøya.

Habitat

Moskushjorten trives i fjellskoger der klimaet er borealt. Arten er hovedsakelig nattaktiv og migrerer bare over korte avstander. Den holder seg helst i høyder over 2 600 moh.

Beskrivelse

Voksne individer er små og veier typisk 7-17 kg. De kan minne litt om små rådyr, men arten har verken horn eller gevir. Derimot har hannen lange (opptil 10 cm), nedoverretta og sabelforma hjørnetenner som vokser ut av munnen fra overkjeven. Kroppen er også krumbøyd og dyra blir fysisk mindre enn rådyr.
Moskushjort er klassifisert som en truet art av Verdens naturvernunion, som lister den som sårbar. Den jaktes hovedsakelig for sine moskuskjertler, som er kjent for duftsubstansen musk som inngår i noen svært kostbare parfymer. Musk selges for opp mot 45 000 amerikanske dollar kiloet. Bare noen få tidels gram kan utvinnes fra kjertlene til en voksen hann. Det er også mulig å fjerne kjertelen uten å avlive dyret, men dette gjøres sjelden.
Dyra utvikler tykk pels og er godt tilpasset kulde og dyp snø.

Atferd

Moskushjorten er svært hurtig, men den trøtner alt etter 200-300 meter. Dyra søker derfor strakt opp i ulendt terreng, der den vil søke mot en for andre dyr utilgjengelig fjellknaus eller bergsprekk for å gjemme seg. Om det ikke finner ly, vil dyret løpe i sirkler.
Moskushjorten lever solitært, men kan av og til opptre i parvis eller i små grupper på opptil tre dyr. Som regel et par og deres årlige avkom.
Devil Canyon-demningen

Devil Canyon-demningen er en demning med et vannkraftverk (tradisjonelt elvekraftverk) i San Bernardino County, delstaten California i USA. Anlegget ligger ved en sideelv til elven San Joaquin River. Kraftverket har en installert produksjonskapasitet på 276 MW, fordelt på fire turbiner.
Venn (album)

Venn er et musikkalbum med Forente artister, utgitt i 2005 som en støtteaksjon etter jordskjelvet og tsunamien i Indiahavet 2004.
Louis Nicolas Davout

Bakgrunn

Louis Nicolas Davout stammet fra en ansett adelig familie. Han var medelev av Napoléon Bonaparte i Brienne, og ble i 1788 sous-lieutenant i et kavaleriregiment.

Den franske revolusjon

Ved utbruddet av den franske revolusjonen støttet han dens prinsipper og i 1791 ble han bataljonssjef for de frivillige i Yonne. I Slaget ved Jemappes  kjempet han med fremgang under Charles-François Dumouriez, og ved bortfallet av Dumouriez sendte han ut etn energisk proklamasjon til armeen.
Han og avanserte til oberst i mars 1793, brigadegeneral i juli samme år. Han ble grunnet sin adelige familiebakgrunn suspendert en kort periode - likesom andre adelige - , men tjenestegjorde igjen i 1794 arméen ved Mosel og deltok i slaget ved Neerwinden.

Napoleonskrigene

Davout fulgte deretter Napoléon Bonaparte ved felttoget i Egypt og deltok ved det andre slaget ved Aboukir. I 1800 vendte han tilbake til Frankrike og ble i 1804 utnevnt til marskalk av Frankrike.
Napoléon ga ham kommando 3 korps av Grande Armée under krigen mot den tredje koalisjonen i 1805 og han utmerket seg under slaget ved Austerlitz. Året etter, i løpet av felttoget mot Preussen, vant han i Slaget ved Jena-Auerstedt over en dobbelt så stor prøyssisk styrke. Etter hans deltakelse i slaget ved Eylau, holdt Davout stillingen som guvernør i Hertugdømmet Warszawa.
Davout deltok under Napoleons felttog i Russland 1812 og deltok i slaget ved Borodino og Slaget ved Krasnoje. I 1813 i Tyskland, sto han fast med sine tropper i Hamburg.

Etter Napoleonskrigene

Davout trakk seg tilbake ved restaurasjonen, sluttet seg til Napoléon da han returnerte fra eksilet på Elba under de hundre dagene og ble krigsminister. Etter nederlaget i slaget ved Waterloo trakk han seg tilbake til Savigny-sur-Orge, og ble valgt til borgermester i byen i 1822.
Davout døde den 1. juni 1823 i Paris, i en alder av 53 år. Han ble begravet på gravfeltet Père Lachaise i Paris.

Æresbevisninger

Hans navn er innskrevet på Triumfbuen i Paris i 13. spalte. I 1805 ble han tildelt Æreslegionens srorkors. I 1819 ble han opphøyet til pair av Frankrike. Han var Colonel général des Grenadiers à pied de la Garde impériale.
Gjelsvikfjella

Gjelsvikfjella er et fjellparti mellom H.U. Sverdrupfjella og Mühlig-Hofmannfjella i Fimbulheimen i Dronning Maud Land.
Fjellpartiet ble fotografert fra fly og grovt kartlagt av den tyske antarktisekspedisjonen 1938–39 under ledelse av Alfred Ritscher. Detaljert kartlegging ble utført av norske kartografer basert på undersøkelser og flyfotografering gjennomført under Maudheimekspedisjonen 1949–52.
Den norske forskningsstassjonen Troll ligger ved Jutulsessen i Gjelsvikfjella. Fjellpartiet er oppkalt etter Tore Gjelsvik, direktør ved Norsk Polarinstitutt fra 1960 til 1983.
Broder Lysholm Knudtzon

Testamentarisk gave til DKNVS

Broder Lysholm Knudtzon testamenterte sin boksamling på ca. 2000 bind til Det Kongelige Norske Videnskabers Selskab. Samlingen er i dag oppstilt i en egen sal kalt Knudtzonsalen, som finnes i NTNU UB, Gunnerusbiblioteket. Salen viser et fint eksempel på et tidlig 1800-tallsinteriør.

Reiser

Brødrene Knudtzon reiste i Europa og samlet kunst og bøker i hele sitt voksne liv. Sammen med broren Christian og to fettere oppholdt Broder seg 1796–1802 hos sin fars onkel Christian Clausen, som var prest i Flensburg i Sønderjylland. I 1807–1814 bodde han også utenlands, først ett år i Nantes i Frankrike hos søsteren Catharina, deretter sammen med flere i familien i Paris 1808. Her ble familien kjent med den danske forfatteren Adam Oehlenschläger.  
Senere oppholdt Broder seg hos farens kommisjonær George Norman i England. Dette skulle være en del av Broders merkantile utdanning, men gjennom Normans sønner fikk han også treffe intellektuelle personligheter som ble viktige for hans utvikling og kulturelle interesser. Han sluttet seg til den engelske nasjonalliberalismen og ble en varm beundrer av engelsk kultur og litteratur. Blant annet var Lord Byron en av hans omgangsvenner.  
Senere igjen oppholdt han seg i Roma der han var en del av vennekretsen rundt den store danske klassisistiske billedhuggeren Bertel Thorvaldsen (1770–1844). De to brødrene Jørgen og Broder kan kalles to reisende kosmopolitter, og Broder var en av de første europeere i Norge. Begge var på farten hele livet, og mottok kulturelle og kunstneriske impulser fra venner de besøkte.  
Da Jørgen døde arvet Broder Lillegården i Trondheim. Her var det skapt et kultursentrum i Trondheim, som også var kjent og besøkt av brødrenes utenlandske, spesielt engelske, venner. I første halvdel av 1800-tallet våknet interessen for Norge i utlandet, og flere utenlandske reisende i Norge nevner den Knudtzonske familiekrets i Trondheim.

Politisk og annen interesse

I 1814 var Broder tilbake i Trondheim, og dette året fulgte han faren på hans reise til Stockholm som medlem av Stortingets deputasjon. Hans politiske interesse fikk ham inn som suppleant til Stortinget i flere perioder, og han møtte på stortingssamlingen og fungerte som sekretær i Konstitusjonskomiteen i 1833. I perioden 1829–57 var Broder medlem av Norges Banks representantskap. 
Broder Lysholm Knudtzon var medlem av Det Kongelige Norske Videnskabers Selskab fra 1821, og hadde stillingen som Selskabets sekretær 1825–1831. Han var en av stifterne av Trondhjems Kunstforening i 1845.
Skogtordivel

Utseende

Skogtordivel er middels stor, blå-svart bille, og trolig den vanligste norske tordivelen. Oversiden er mest skinnende svart, men undersiden er glinsende metallisk, i mørk blå eller fiolett.  Den er mellom 12-15 millimeter lang. Dekkvingene har flere svake lengdestriper. Bakleggene har to tverr-ribber. 
Den ligner glattordivel (Trypocopris vernalis), men kan skilles fra denne på at den bare har to tverr-ribber på bakleggen.

Levevis

Skogtordivel finnes oftest i skog. Med de følsomme antennene er de på leiting etter avføring. Under avføring fra dyr, graver de tunneler på opptil 70-80 centimeter, som de fyller med avføring.  Hunnene legger eggene i avføring. 
Skogtordivel er ofte aktiv om dagen, i motsetning til andre gjødselbiller som stort sett er aktive om natten. 
Skogtordivel er vanlig og ofte tallrik i åpen skog og på beitemark, og går særlig på sauelort, men også på kumøkk.
Den ser også ut til å være tiltrukket til råtnende sopp.
Penetrans

Penetrans (manifestasjonshyppighet) er et begrep som brukes i genetikk. Det angir hvor stor andel av individene med en bestemt genotype som viser en aktuell fenotype. Dersom ikke alle med en genotype manifesterer den tilsvarende fenotypen, sier man at genet har ufullstendig penetrans. Dersom alle med aktuell genotype manifesterer genotypen, sier man at genet har fullstendig penetrans.
Begrepet brukes for eksempel ved sykdom. Hemokromatose har ufullstendig penetrans fordi mange med genene for sykdommen ikke vil utvikle den. Cystisk fibrose har fullstendig penetrans fordi alle med genotypen får sykdommen.
Andorsengården (Mandal)

Andorsengården er en bygård i Store Elvegate 5/6 i Mandal sentrum i Vest-Agder.
Gården ble påbegynt i 1801 og ferdigstilt i 1805 av Mathias Knutzen. Den er oppført i utmurt bindingsverk som er panelt utvendig. Arkitektonisk passer den godt inn i Mandals øvrige gamle trehusbebyggelse, selv om det kun er Mandal kirke som er bygd på liknende måte i Mandal by.
Bygningen ble oppført i høykonjunkturen under Napoleonskrigene. Som følge av økonomiske nedgangstider, måtte Mathias Knutzen i 1822 selge bygningen til konsul Gulow Andorsen for 1 500 speciedaler. Dette var en liten sum sammenlignet med at Knutzen selv hadde brukt 44 000 speciedaler på oppføringen. Bygningen fikk nå sitt nåværende navn etter Gulow Andorsen.
I 1909 kjøpte de to døtrene av skipsreder Christian Salvesen, Maria og Magda Salvesen, bygningen. De var barnebarn av Gulow Andorsen. Bygningen ble i 1954 gitt til Mandal kommune.
Andorsengården består av to sammenhengende bygninger – hovedhuset og økonomibygningen. Hovedbygningen har 20 værelser, hvorav noen er store saler. I Knutzens, Andorsenfamiliens og Salvesensfamiliens tid ble det i disse salene holdt større sosiale sammenkomster og fester for byens sosietet. Idag huser hovedbygningen Mandal museum. Mandal bibliotek flyttet over elven og inn i Buen kulturhus 6. februar 2012, etter å ha holdt til i hovedhusets 1. etasje siden 1956.
Hovedbygningen er knyttet sammen med økonomibygningen med en svalgang. Denne sidebygningen ble opprinnelig brukt til lagerboder, men rommer i dag deler av Mandal museum. Museet har også en kunstsamling i hovedbygningens annen etasje som inneholder arbeider av kunstnere med nær tilknytning til  byen, for eksempel Adolph Tidemand, Olaf Isaachsen, Amaldus Nielsen og Gustav Vigeland.
Utenfor Andorsengården, mot Mandalselva, ligger Andorsenhagen som blant annet inneholder en skjermet blomsterhage etter gammelt mønster. Før opparbeidingen av Bryggegata (på 60-tallet) gikk eiendommen helt ned til Mandalselva.
Jewish Defense League

Jewish Defense League (JDL) er en jødisk politisk og paramilitær terrororganisasjon ifølge FBI. Den ble grunnlagt i 1968, et år etter seksdagerskrigen, av rabbi Meir Kahane og beskriver seg selv som en sionistisk organisasjon som skal bekjempe jødehat i USA og andre steder i den jødiske diasporaen. Antall medlemmer var anslått til noen få tusen i år 2000, men har økt siden. 
Jewish Defense League opererer også i Israel og det okkuperte Vestbredden. I sær har JDL stor støtte i Kiryat Arba og andre jødiske bosetterkolonier i Hebron hvor aktivister fra gruppen har gjennomført flere angrep på palestinere og palestinsk eiendom. Baruch Goldstein, en JDL-aktivist fra Kiryat Arba, stod i 1994 bak en massakre på palestinere under en fredagsbønn i Ibrahim-moskéen i Hebron.  30 mennesker ble drept og 125 såret.
JDL har blant annet utspring i ultraortodokse jødiske miljøer i New York. I 2001 ble to fremtredende medlemmer i USA, Irv Rubin og Earl Krugel, arrestert for å planlegge angrep mot Muslim Public Affairs Council og Kong Fhad-moskeen i Los Angeles, samt kontorene til kongressmann Darrell Issa. Organisasjonen er også mistenkt for å ha stått bak drapet på Alex Odeh fra American-Arab Anti-Discrimination Committee i samme by i 1985. De forsøkte også å ta livet av historikeren David Cole, men han forsvant i 15 år og brukte et alias.
Ventings Mixtape

Ventings Mixtape er et musikkalbum med Nils m/Skils, utgitt i 2006].
Moforsen kraftverk

Moforsen kraftverk er en demning med et vannkraftverk i Sverige. Den er anlagt i Ångermanälven i nordlige Sverige. Byggingen av kraftverket og demningen var ferdig i 1968. Installert vannkrafteffekt er 135 MW. Årlig produksjon fra anlegget er 0,66 TWh elektrisk kraft. Operatør er selskapet E.ON.
Trichius

Utseende

Middelsstore (gjerne ca. 10 millimeter), kraftige, langbeinte gullbasser. Artene ligner overflatisk på humler og drar trolig nytte av denne likheten med stikkende insekter. Hodet er flatt utvidet forover, firkantet. Pronotum er rundet, tydelig smalere enn dekkvingene, tett kledt med gule eller hvitaktige, ulne hår. Dekkvingene er forkortede og dekker ikke det bakerste bakkroppsleddet, med gule og svarte tverrbånd.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.
Kampene i Lunner, Oppland

Kampene i Lunner var en serie med oppholdende kamper fra Stryken og Harestua til Grua langs nåværende Rv 4. De varte fra 14. til 17. april 1940, og sto mellom Roagruppen, dvs. KP 7 og 12 av IR 6, Landverneskadronen av DR 2, skoleeskadronen og Speidervingen av Flyvåpnet, og de tyske bataljonene I/IR 324 og III/IR 349.

Trefningen ved Stryken

Den norske feltvakten lå ved Stryken med de to infanterikompaniene og en mitraljøsetropp.   Jernbanebrua var sprengt, og restene av den sperret også veien. Det var lagt forhugninger på veien, og den var også underminert. 14. april kom I/IR 324 med bil fra Oslo til Stryken. Spissen kom kl. 20.00 i en lastebil som bråstoppet foran forhugningen, tyskerne hoppet av og forsvant.  Det gikk en time, og imens hadde tyskerne klart å snike seg nesten helt inn på de norske linjene. Det utviklet seg en kraftig ildkamp i mørket. Ved midnatt satte tyskerne inn en kraftig konsentrasjon av bombekasterild, og stadig flere automatvåpen skjøt mot den norske stillingen.
Klokken 02.00 var det tydelig at stillingen ikke kunne holde mot en så kraftig fiende. Den norske styrken fikk frigjort seg, og gikk tilbake til Harestua.

Kampen ved Harestua

Ved Harestua kom neste dag 2. bataljon av IR 4 under major Sverre Hermansen. Han overtok nå kommandoen over Roagruppen. Gruppen gikk i stilling ved nordenden av Harestuvannet. Det var dragonene som skulle dekke veien. Flysoldatene fra Speidervingen lå på vestsiden av vannet med mitraljøser for å skyte fienden i flanken. Det var også stablet opp en svær tømmervelte med sprengladning under som skulle brukes som veisperring.
Omtrent kl. 12.00 kom tyskerne, dels på veien, dels i skogen mellom veien og jernbanelinjen. En del av de tyske soldatene hadde tydeligvis vært innom på gårdene og tatt hvitt sengetøy som de brukte som provisoriske kamuflasjedrakter.  Tømmervelta ble sprengt og raste ut i veien, men den ble først og fremst brukt som dekning av de framrykkende tyskerne. De ble tatt under ild fra mitraljøsene til flysoldatene. Ildgivningen var voldsom, og etter hvert kom tyskerne inne i skogen på høyde med Harestua gård. Der angrep de den norske stillingen i venstre flanke. Etter ildkamp, til dels på kloss hold, måtte de norske styrkene gå tilbake til skiftestillinger nord for Harestua gård. Da var klokken blitt 18.00. Tyskerne gikk etter, og det var harde kamper i skogholtene her fram til ca. kl. 20.00. Da falt mørket på, og tyskerne gikk i nattkvarter ved Harestuvannet. De norske styrkene gikk tilbake til nye stillinger.
Académie des langues kanak

Académie des langues kanak er et språkakademi for kanakiske språk som tales i Ny-Caledonia. Akademiet har sete i Nouméa.
Akademiet ble grunnlagt i 2007. Det arbeider for å kodifisere og fremme de 28 opprinnelige språkene i Ny-Caledonia. Mange av språkene har ikke eksistert som skriftspråk.
Run Dog Run

Run Dog Run er et norsk band som startet i 1990 av Henrik Marstrander (bassgitar), Marius Gengenbach (gitar), Ola Breidal (vokalist, gitar) og Ole E. Wattne (trommer).

Historie

Run Dog Run holdt en mengde konserter i Oslo og omegn de første årene. I 1993 fikk de platekontrakt med Voices of Wonder. Etter debutalbumet A Howling Success turnerte de Norge.
I 1994 kom EP-en Beauty school Dropout. Run Dog Run fulgte opp med turne i Norge, Danmark, Østerrike og Tyskland.
Dr. Akbar som hittil hadde samarbeidet med bandet, ble nå et fullverdig medlem av bandet, noe som hadde stor innvirkning på lydbildet på bandets konserter.
Rundt 1994 og 1995 var Run Dog Run mest aktive, og alle medlemmene jobbet nærmest på heltid med å skrive, arrangere og spille inn sporene som skulle utgjøre Masterplan. Eilert Solstad deltar som gjesteartist på albumet Masterplan.
Singelen «Capital» ble spilt endel på P3 sommeren 1995, og deler av låten ble brukt i TV-programmet Lille Lørdag.
Masterplan fikk gode anmeldelser, og ble også sluppet i Japan med to bonusspor og tekstene trykket i coveret.
Etter seks hektiske år på 90-tallet hadde Run Dog Run hadde en lang pause frem til ca 2010 da de igjen befant seg i samme by. 18. august 2012 spilte bandet for første gang siden 1996 nye låter live med originalbesetningen på Hagelarm-festivalen i Oslo.
20. desember 2013 slapp Run Dog Run singelen Get Involved! digitalt på plateselskapet Voices of Wonder. Get Involved! er fra albumet Bent to Happen sluppet digitalt og på vinyl 24. januar 2014. I mai 2017 slapp bandet det digitale albumet Concussions in C.
NM i friidrett 1937

Norgesmesterskapet i friidrett 1937 bestod av flere arrangementer som i 1937 kåret norgesmestere i friidrettsøvelsene.
Hovedmesterskapet ble arrangert på Skansemyren idrettsplass i Bergen fra 28. til 29. august. Kun menn deltok.
Kongepokalvinner ble Odd Rasdal. 
Se også NM i mangekamp 1937.
3 Rips

3 Rips er en humoristisk tegneserie skapt av den norsk-russiske tegneren Natalya Kochergova på initiativ fra Fonna Forlag. Den blir trykt i søndagssideformat, dvs. som en stripe med to eller tre rader i farger. Tekstlig assistent for serien er Roald Waktskjold, tidligere forlagssjef i Fonna. 
Konseptet og figurene ble første gang presentert på Raptus Tegneseriefestival 2005, og de første stripene ble vist fram på arrangementet Vossastreken i 2006. Den 28. oktober 2006 år debuterte serien i avisa Hallingdølen. 3 Rips het først 3chix, men navnet ble forandret før lanseringen i Hallingdølen, på grunn av navnelikhet med den amerikanske stripeserien Six Chix. Serien stoppet etter ca to år,da tegneren Nataliya Kochergova begynte sine studier i matematikk og fysikk ved UiO.
Metapopulasjon

Metapopulasjon er et uttrykk fra økologien, der det viser til en populasjon bestående av grupper av individer som er knyttet til flere bestemte leveområder og er mer eller mindre isolert fra de andre bestander rundt. Disse mindre gruppene utgjør sub- eller underpopulasjoner. I motsetning til demer vil slike delpopulasjoner utveksler individer med andre delpopulasjoner gjennom sporadisk inn- eller utvandring. Begrepet metapopulasjon ble lansert i 1970 av den amerikanske matematikeren og biologen Richard Levins. Levins uttrykk ble originalt fremmet for å beskrive bestander av skadedyr i åkre, men ideen har siden blitt brukt generelt for å beskrive dynamikken i bestander i fragmenterte leveområder. Levins beskrev et slikt system som «en bestand av bestander».

Typiske trekk ved delpopulasjoner

En delpopulasjon vil alltid være en del av en større metapopulasjon. Størrelsen på hver enkelt delpopulasjon vil være begrenset av størrelsen på leveområdet vil gjerne være ganske lite. Bestanden i deltapopulasjonen vil variere med tilfeldigheter, og fordi den alltid vil være begrenset av leveområdet, vil tilfeldighetene før eller senere føre til at den dør ut. Tilfeldige innvandrere fra andre omkringliggende delpopulasjoner vil kunne komme inn og overta det tomme området.

Metapopulasjoner i øyteori og populasjonsdynamikk

En slik dynamisk beskrivelse av bestander som en serie med små delpopulasjoner som oppstår og dør ut igjen kalles metapopulasjonsdynamikk, en utvidet versjon av økologisk øyteori. Dette har vist seg å være et verdifullt bidrag til å forstå dyre- og plantebestander, og har den fordelen at det relativt enkelt kan modelleres matematisk. Modellen er særlig egnet til å beskrive populasjoner i fragmenterte leveområder, der menneskelig inngripen har delt opp et tidligere stort leveområde for en art gjennom jordbruk og bebyggelse, et fenomen som stadig trekkes fram naturvern.